**Capra, junca şi oaia, în companie cu leul**

*Gheorghe Asachi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Capra, oaia şi o juncă

Cu un leu foarte cumplit,

Care domnea în o luncă,

Între ii s-au învoit

În companie dineoare

De a face-o vânătoare,

Şi precum li se cuvine

Să se-mpartă între sine.

Capra-n cursă ce-au întins

Pe un cerb întâi au prins,

Şi a ei vânat îndată

Către soţii săi arată.

Atunci leul, împărat,

Pe brâncă au numărat,

Zicând: De ştiu socoteală,

Suntem patru la-mpărţeală.

Pre vânat apoi-mparte,

Făcându-şi dintâi o parte.

Zis-au: Asta mie-o iau,

Pentru că mă cheamă leu,

Partea a doua se cuvine,

După drept, celui mai tare,

Ş-asta cred c-o ştiţi pre bine!

Partea a tria o rădic

Pentru că sunt mai voinic,

Iar cu partea de pe urmă

Socoteala ni să curmă:

Pre cel ce brânc-a să-ntindă

Îl sugrum şi-l fac merindă!